Κάρολος Ζ΄ της Γαλλίας

Νεανικά χρόνια

Με την άνοδο του στον τίτλο του δελφίνου τράπηκε σε φυγή στο Παρίσι (1418) αφού οι στρατιώτες του Ιωάννη του Ισχυρού επιχειρούσαν να καταλάβουν την πόλη. Ο δελφίνος πανικόβλητος προσπάθησε να συμφιλιωθεί με τον Ιωάννη, προτείνοντάς του να συναντηθούν στην γέφυρα του ποταμού Πουιγί κοντά στο Μελίν προκειμένου να κηρύξουν ειρήνη μεταξύ τους. Η συνάντηση δεν έφερε ικανοποιητικά αποτελέσματα και ο δελφίνος ζήτησε νέα συνάντηση στις 10 Σεπτεμβρίου 1419 στη γέφυρα του Μοντερώ. Εκεί ο Ιωάννης δολοφονήθηκε από τους άντρες του δελφίνου. Οι προθέσεις του Καρόλου απέναντι στην οικογένεια του δούκα είναι αμφιλεγόμενες. Τελικά αργότερα συμφιλιώθηκε με τον γιο του Φίλιππο τον Καλό, πληρώνοντας αποζημίωση για τον φόνο.

Ιωάννα της Λωρραίνης και ανακατάληψη

Ο Άγγλος αντιβασιλιάς δούκας του Μπέντφορντ (θείος του Ερρίκου ΣΤ΄), προωθήθηκε προς το δουκάτο του Μπαρ που το κυβερνούσε ο Ρενέ, γαμπρός του Καρόλου, με τους στρατιώτες του Καρόλου για άλλη μια φορά να τρομοκρατούνται. Τότε σε ένα μικρό χωριό, το Ντομρεμύ, στα σύνορα μεταξύ Λωρραίνης και Καμπανίας, μια έφηβη κοπέλα, η Ζαν ντ' Αρκ ή Ιωάννα της Λωρραίνης διακήρυξε ότι ήταν απεσταλμένη του θεού ζητώντας από τον Ρενέ στρατό και ενισχύσεις για τον δελφίνο Κάρολο. Εφοδιάστηκε από τον δούκα με ένα γράμμα και πέντε βετεράνους στρατιώτες, και κατευθύνθηκε στο Σινόν, τον τόπο διαμονής του Καρόλου, όπου έφτασε στις 10 Μαρτίου.
Ο Κάρολος αμφέβαλλε αρχικά για την αξιοπιστία της κοπέλας που δεν είχε ξαναδεί. Για να την δοκιμάσει πήγε να την υποδεχτεί με τα ρούχα ενός απλού αυλικού. Παρόλα αυτά η Ζαν τον αναγνώρισε αμέσως, λέγοντας του: "να έχεις μια γλυκιά ζωή αφέντη βασιλιά μου!". Έκπληκτος και γεμάτος εμπιστοσύνη για την κοπέλα, την έστειλε να βοηθήσει την κατάσταση στην Ορλεάνη, της οποίας την πολιορκία η Ιωάννα κατάφερε να άρει σε εννέα μόλις ημέρες. Έτσι ο Κάρολος άρχισε τις προετοιμασίες προκειμένου να πάρει πίσω τους βασιλικούς τίτλους που του ανήκαν. Σημαντική βοήθεια του παρείχε η ισχυρότατη οικογένεια της συζύγου του Μαρίας του Ανζού (1404 - 1463) και η πεθερά του Γιολάντα της Αραγωνίας. Μετά τη νίκη των Γάλλων στην μάχη του Πατάι ο Κάρολος στέφθηκε στη Ρενς (17 Ιουλίου 1429) βασιλιάς της Γαλλίας, ως Κάρολος Ζ΄. Μέσα σε δύο δεκαετίες ανακατέλαβε ολόκληρη τη Γαλλία από τους Άγγλους, εκτός από το βορειότερο σημείο, το ακρωτήρι του Καλαί.

Διαμάχες με τον δελφίνο και θάνατος

Τα τελευταία χρόνια της βασιλείας του αξιοσημείωτο είναι το γεγονός της τεράστιας εχθρότητάς του με τον γιο και διάδοχό του, Λουδοβίκο ΙΑ΄. Ο δελφίνος ζητούσε περισσότερες δυνάμεις στα χέρια του και πραγματική εξουσία, κάτι που ο Κάρολος του αρνήθηκε. Τότε ο Λουδοβίκος σχεδίασε σκευωρία προκειμένου να εκθρονίσει τον πατέρα του, ενώ πρόσβαλλε έντονα την ερωμένη του Καρόλου Αγνή Σορέλ, φέρνοντας την με την απειλή ενός σπαθιού μπροστά στο κρεβάτι του πατέρα του. Το 1446 με τη γέννηση του τελευταίου του γιου Καρόλου, ο Κάρολος Ζ΄ εξόρισε τον Λουδοβίκο χωρίς να τον ξαναδεί ποτέ στην ζωή του.
Το 1458 ο Κάρολος αρρώστησε αφού μια πληγή στο γόνατο (από διαβήτη ή σύφιλη) δεν έκλεινε, προκαλώντας του ψηλό πυρετό. Ο Κάρολος νόμιζε ότι πλησιάζει το τέλος του και κάλεσε τον γιο του Λουδοβίκο να έρθει από την εξορία και να αναλάβει την εξουσία αφού πρώτα συμφιλιωθούν. Ο Λουδοβίκος αρνήθηκε έντονα και κάλεσε τους διασημότερους αστρολόγους να προβλέψουν πότε θα πεθάνει ο πατέρας του ώστε να επιστρέψει στην Γαλλία μετά το θάνατό του. Οι αστρολόγοι του απάντησαν ότι ο πατέρας του θα πέθαινε σε δυόμισι χρόνια. Πραγματικά για δυόμισι χρόνια η κατάσταση της υγείας του βασιλιά χειροτέρευε αλλά δεν πέθαινε, μένοντας ωστόσο κατάκοιτος. Μετά από δυόμισι χρόνια ένα νέο απόστημα που άρχισε ολοένα να μεγαλώνει εμφανίστηκε στο στόμα του. Τότε ο Κάρολος κατάλαβε ότι πλησιάζει το τέλος του και έκανε νέα έκκληση στον γιο του να έρθει. Ο ισχυρογνώμων και κακόβουλος προς τον πατέρα του διάδοχος για άλλη μια φορά αρνήθηκε, λέγοντας ότι θα επιστρέψει μόνο μετά τον θάνατό του. Τελικά το απόστημα μεγάλωσε τόσο πολύ που ο Κάρολος δεν μπορούσε ούτε καν να μιλήσει και να φάει. Έτσι, στις 22 Ιουλίου 1461, πέθανε από ασιτία.